20/2012. (VIII. 31.) EMMI-rendelet
a nevelési-oktatási intézmények működéséről és a köznevelési intézmények névhasználatáról

XI/A. Fejezet
A KOLLÉGIUMOKRA VONATKOZÓ KÜLÖNÖS SZABÁLYOK
137/A. § E fejezet alkalmazásában foglalkozási csoport: az Nkt. 4. mellékletében foglalt létszámok alapján megszervezett kollégiumi csoportok tanulóiból a kollégium pedagógiai programja alapján a kollégiumi neveléshez és oktatáshoz, a szabadidő eltöltéséhez szervezett legalább öt tanulóból álló, pedagógus vagy a kollégium igazgatója által megbízott személy által irányított tanulóközösség.
137/B. § (1) A kollégium – a nevelési és oktatási feladatainak teljesítéséhez – a tanulók részére kollégiumi foglalkozásokat szervez.
(2) Az Nkt. 28. § (1) bekezdésében meghatározott időkeret terhére szervezett kollégiumi foglalkozás lehet
a) felzárkóztató, tehetségkibontakoztató, speciális ismereteket adó felkészítő, egyéni vagy csoportos foglalkozás,
b) közösségi fejlesztést megvalósító csoportos foglalkozás,
c) a szabadidő eltöltését szolgáló csoportos foglalkozás, ezen belül
ca) szakkör,
cb) érdeklődési kör,
cc) önképzőkör,
cd) énekkar,
ce) művészeti csoport,
cf) tanulmányi, szakmai, kulturális verseny, házi bajnokság, iskolák közötti verseny vagy bajnokság, diáknap,
d) a tanulókkal való törődést és gondoskodást biztosító egyéni foglalkozás,
e) a kollégiumi közösségek működésével összefüggő csoportos foglalkozás,
f) egyházi fenntartású kollégiumok esetében hitéleti foglalkozás.
